Diari Oficial de la Generalitat Valenciana


Sumari del DOGV 4079, del 05-09-2001 (2001/903670)

ORDRE de 18 de juliol de 2001, de la Conselleria de Cultura i Educació, per la qual es crea una Secció d'Educació Secundària Obligatòria a Sagunt.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/07/18/(1)/dof/vci/html**

### Dades del document

Número de DOGV
:   4079

Data del DOGV
:   05-09-2001

Secció del DOGV
:   I. DISPOSICIONS GENERALS

Número del document
:   2001/903670


Data del document
:   18-07-2001

Organisme emissor


Tipus de document
:   Ordre

Descriptors 

:   * Sagunt

ORDRE de 18 de juliol de 2001, de la Conselleria de Cultura i Educació, per la qual es crea una Secció d'Educació Secundària Obligatòria a Sagunt. [2001/7749]
  
Dels estudis de planificació educativa, efectuats per la Conselleria de Cultura i Educació, es va concloure la necessitat de crear a Sagunt un nou centre per a impartir els ensenyaments d'Educació Secundària establits en la Llei Orgànica 1/1990, d'Ordenació General del Sistema Educatiu.
  
El centre de Secundària previst es va preveure com una transformació del Col·legi Públic Jaume I, ja que les previsions indicaven que l'increment de la demanda de llocs escolars en Educació Secundària s'estava produint de forma paral·lela a la gradual reducció de la demanda de llocs escolars d'Educació Primària. Este col·legi públic ha reduït progressivament la seua escolarització. Finalment, l'Ordre de la Conselleria de Cultura, Educació i Ciència de 22 d'abril de 1998 (DOGV de 29 d'abril) va determinar el cessament de les seues activitats.
  
La disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, segons la redacció de la Llei 13/1996, faculta l'Estat i les Comunitats Autònomes per a afectar, per necessitats d'escolarització, edificis escolars de propietat municipal en què es troben ubicats centres d'Educació Preescolar, Educació General Bàsica o Educació Especial dependents de les administracions educatives, per a impartir Educació Secundària o Formació Professional, això sense perjuí de la titularitat demanial de l'immoble.
  
L'Ajuntament de Sagunt ha manifestat el seu parer favorable, segons l'acord adoptat en la Comissió de Govern celebrada el 16 de maig de 2001.
  
La disposició addicional octava del Reglament Orgànic i Funcional dels Instituts d'Educació Secundària, aprovat per Decret 234/97, de 2 de setembre, de Govern Valencià, configura les seccions d'Educació Secundària Obligatòria com a centres dependents d'un institut d'Educació Secundària i faculta la Conselleria de Cultura i Educació per a la creació i supressió d'estos centres.
  
  
L'Ordre de 31 de juliol de 1998, de la Conselleria de Cultura, Educació i Ciència, publicada en el Diari Oficial de la Generalitat Valenciana de 20 d'agost, regula les seccions dels instituts d'Educació Secundària.
  
La Direcció Territorial de Cultura i Educació de València, després de l'informe previ del Consell Escolar Municipal, ha efectuat proposta de creació d'una Secció a Sagunt per a escolaritzar l'alumnat d'Educació Secundària Obligatòria.
  
En virtut d'això i, fent ús de les competències que m'atorga l'article 35 de la Llei 5/1983, de Govern Valencià,
  
  
ORDENE
  
  
Primer
  
Es crea, dependent de l'Institut d'Educació Secundària "Clot del Moro" de Sagunt, codi 28699728, el següent centre docent:
  
  
Província: València
  
Localitat: Sagunt
  
Denominació: Secció de l'Institut d'Educació Secundària "Clot del Moro" de Sagunt
  
Codi: 79097795
  
Domicili : c/ Llíria, s/n
  
Composició: 8 unitats d'Educació Secundària Obligatòria
  
Capacitat: 240 llocs escolars
  
  
Segon
  
1. El centre iniciarà les seues activitats el curs acadèmic 2001/2002 i oferirà matrícula per a cursar Educació Secundària Obligatòria.
  
2. El centre impartirà els següents programes d'educació bilingüe: el Programa d'Ensenyament en Valencià (PEV) i el Programa d'Incorporació Progressiva (PIP).
  
  
Tercer
  
El director territorial de Cultura i Educació de València nomenarà l'equip directiu del centre, de conformitat amb el que establix l'Ordre de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.
  
Quart
  
La Direcció General de Centres Docents determinarà i gestionarà els fons necessaris per a la posada en funcionament i manteniment del centre. Així mateix, el dotarà de l'equipament i material didàctic necessaris. A este efecte la direcció Territorial de Cultura i Educació n'efectuarà l'oportuna i raonada proposta.
  
  
  
DISPOSICIÓ ADDICIONAL
  
  
El que establix esta disposició s'inscriurà en el Registre de Centres Docents de la Generalitat Valenciana.
  
  
DISPOSICIONS FINALS
  
  
Primera
  
S'autoritza les direccions generals de Personal, de Règim Econòmic i de Centres Docents perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa la present ordre.
  
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits al dia 1 de juliol de 2001.
  
  
València, 18 de juliol de 2001
  
  
El conseller de Cultura i Educació,
  
MANUEL TARANCÓN FANDOS


Còpia Permalink ELI